Ɓǝ̀ ɓanza ɓinǝmǝsǝ wun ngga,
wu sǝlǝ ama,
ɓinǝna mǝsǝam gbal a dǝmbǝa.
Ɓǝ̀ wu ndaka mala ɓanza ka,
ɓanza nǝ̀ earce wun kǝla amale.
Sǝ ado ka wu ndaka mala ɓanza ɗang.
Acemǝnana ǝn tarki wun ɓǝ̀ wu puri ɓa ɓanza ka,
nda tsǝa sǝ ɓanza kǝ ɓinǝmǝsǝ wun ngga.
Wu ɗenyi nǝ cau mǝnana ǝn bangga wun nǝma,
“Kǝ guro pà kàm gulo kuti mǝtala-ɓala male ɗang.”
Ɓǝa pam tanni ka,
à nǝ̀ pa wun tanni gbal.
Sǝ ɓǝ̀ pǝlǝa ama à kpanata kanigir mem ngga,
à nǝ̀ kpata kanigir ma'wun gbal.
À nǝ̀ pakka wun amǝnia yì agir kat ka ata cau mem,
acemǝnana à surǝ Tárram mǝnana tasǝam ngga ɗang.
Ɓǝ̀ ǝn yiu ma ǝn yi namia cau raka,
ɓǝ́ cauɓikea pa a ɓamuria ɗang.
Sǝ ado ka à pànǝ kun na cau ace acauɓikea malea ɗang.
Ɓwa mǝnana kat ɓinǝ mǝsǝam ngga,
ɓinǝna mǝsǝ Tárram gbal.
Ɓǝ̀ ǝn pakki ma agir mǝnana kǝɓwa malaká pea aɓalǝia raka,
ɓǝ a pà nǝ̀ kumia nǝ cauɓikea ɗang.
Sǝ ado ka à sǝnǝna amǝnia yì agir-ndali ǝn pea ka,
sǝ kat andǝ mǝno ka,
à ɓinǝ mǝsǝam sǝnǝ Tárram.
Mǝnia ka nda yi lumsǝ gir mǝnana à gilǝì aɓa Malǝmce mala Ɓakuli ama:
“À ɓinǝ mǝsǝam ɓà,
tǝri pà kàm ɗang.”
Nǝ nzǝmo ka mǝ nǝ tasǝa wun Mǝbwali aɓwana,
yì Bangŋo mala mǝsǝcau mǝnana nǝ̀ pur nǝban Tar sǝm aban yiu aban wun ngga,
nǝ̀ yia bang kuni kat a muram.
Sǝ wun gbal ka dumǝna ama wu nǝ̀ nakunam aban aɓwana,
acemǝnana tita turo mem ngga sǝm nda a tarǝ sǝm sǝnǝa wun.
Ən na wun amǝnia yì acau ka,
ace mǝnana wu kǝa vwaki bu wun arǝ paɓamuru ma'wun abanam ɗang.
À nǝ̀ pǝr wun arǝ yiu aɓalǝ andakpapi,
sǝ pwari na kǝ yiu ka,
mana ɓwa mǝnana wal-lú wun ngga nǝ̀ twali ama nda ban pakki Ɓakuli turo.
À nǝ̀ pakka wun amǝnia yì agir ka acemǝnana à malaká surǝ Tárram ɗang,
sǝ à malaká surǝam gbal ɗang.
Mǝ nda arǝ bangga wun agir mǝnia ka ado,
ace mǝnana ɓǝ̀ pwari nì yi karǝna,
sǝ à tinata pa wun tanni ka,
ɓǝ̀ ɓalǝ wun kasǝa ama ǝn nunna kir wun.
Ən bangga wun agir mǝnia ka atadǝmbe ɗang,
acemǝnana banem nǝ̀ sauwa ata wun.